ኮርፖሬሽኑ የቤተሰብ ስፖርት እያካሄደ ይገኛል
 5ኛው የኢትዮጵያ ኮንስትራክሽን ሥራዎች ኮርፖሬሽን የቤተሰብ ስፖርት ፌስቲቫል በትናንትናው ዕለት ተጀመረ። በኮርፖሬሽኑ ሠራተኞች መካከል የሚካሄደው ዓመታዊ የቤተሰብ ስፖርት ፌስቲቫል «የኋላውን እያደስን የወደፊቱን ለመገንባት እንተጋለን »የሚል መሪቃል ይዟል። ለአስር ቀናት በሚዘልቀው በስፖርት ፌስቲቫል ከሁለት መቶ በላይ የሥራ ሃላፊዎችና ሠራተኞች እየተሳተፉ እንደሚገኙም ታውቋል። በፌስቲቫሉ እግር ኳስ ፣ ቮሊቦል፣ ጠረጴዛ ቴኒስና ሌሎች ስፖርቶች ፉክክር የሚደረግባቸው ሲሆን አዝናኝ መርሃ ግብሮች መካተታቸውም ተገልጿል። የስፖርት ፌስቲቫሉ የኮርፖሬሽኑን ሠራተኞችና የሥራ ሃላፊዎች ርዕስ በርዕስ የሚያቀራርብ ይሆናል ተብሏል። የስፖርት ፌስቲቫሉ በይፋ ሲከፈት የኮርፖሬሽኑ ዋና ሥራ አስፈጻሚ ኢንጂነር ዮናስ አያሌው እንደተናገሩት፤ የስፖርት እንቅስቃሴ መሠረቱ የሰው ልጅ ብሎም ህብረተሰብ እንደመሆኑ ማንኛውም ግለሰብ ዕድሜና ፆታ ሳይገድበው በግልና በቡድን በስፖርት እንቀስቃሴ መሳተፍ ይገባዋል። ስፖርታዊ እንቅስቃሴ ማድረጉ ጤናማ የአካልና የአዕምሮ እድገት ከማጎናፀፈ በተጨማሪ ማህበራዊ ግንኙነትን በማጠናከር በኩል ትልቅ ሚና እንደሚኖረው ገልፀዋል። በስፖርት እንቅስቃሴ የተገነባ አካልና አዕምሮ በኢኮኖሚው ዘርፍ የተሻለ ለማምረት በሚደረገው ጥረት የበኩሉን አስተዋጽኦ እንደሚያበረክትም ተናግረዋል። የስፖርት ፌስቲቫሉ ይሄንኑ መሰረት በማድረግ አራት የተለያዩ ዓላማዎችን ያነገበ መሆኑን የገለፁት ዋና ሥራ አስፈፃሚው፤ በመላው የኮርፖሬሽኑ የሥራ ሃላፊዎችና ሠራተኞች ዘንድ መነሳሳትንና የተሻለ መግባባትን በመፍጠር በቀጣይ ጊዜያት በላቀ ውጤትና የባለቤትነት መንፈስ እንዲንቀሳቀሱ ማስቻል የፌስቲቫሉ አላማ መሆኑን አብራርተዋል። በኮርፖሬሽኑ ውስጥ የኢንደስትሪ ሰላም በመፍጠር የሥራ ሃላፊዎችና ሠራተኛው በአንድ የቡድን መንፈስ እንዲንቀሳቀስ ማስቻል፣ ሠራተኛውና አመራሩ በስፖርታዊ እንቅስቃሴው ውስጥ እየተሳተፉ ንቁ በመሆን ጤንነታቸውን ጠብቀው ምርታማነታቸውን እንዲያሳድጉ ማድረግ፣ የሠራተኛውን የርዕስ በርዕስ የሥራና የማህበራዊ ግንኙነት በማጠናከር ለኮርፖሬሽኑ ራዕይና ተልኮ መሳካት በጋራ እንዲቆም ማስቻል የፌስቲቫሉ አላማዎች ናቸው። የአሠራር ማሻሻያዎችንና የለውጥ ሥራዎችን በተቀናጀ ሁኔታ ማሳካት የሚቻልበትን ሁኔታ የበለጠ ለማጠናከር ያግዛል የሚል አላማም እንዳነገበ ዋና ሥራ አስፈፃሚው አብራርተዋል። ቀደም ሲል በፌስቲቫሉ ይስተዋሉ የነበሩ ችግሮች በዘንድሮው ውድድር እንዳይስተዋሉና ከልምምድ እስከ ውድድሩ ፍፃሜ ድረስ ስፖርታዊ ጨዋነት የነገሰበት ሆኖ እንዲጠናቀቅ የሚያስችል ቅድመ ዝግጅት መደረጉን የውድድሩ አስተባባሪ አብይ ኮሚቴ ሰብሳቢ አቶ ጥንፉ ሙጬ ተናግረዋል። በኮርፖሬሽኑ የቤተሰብ ስፖርት ፌስቲቫል ላይ የሚሳተፉት ስድስት የእግር ኳስ፣ አምስት የመረብ ኳስ እና 4 የጠረጴዛ ቴኒስ ቡድኖች ሲሆኑ አሸናፊ፣ ብቁ፣ ታዋቂ፣ ድንቅ፣ ባለራዕይ እና ተስፋ በሚል ስያሜ እንደሚወዳደሩ አስተባባሪው ተናግረዋል። ፌስቲቫሉ ከመስከረም 26 እስከ ጥቅምት 6 ቀን 2012 ዓ.ም እንደሚካሄድም ታውቋል። አዲስ ዘመን  መስከረም 27/2012 ዳንኤል
ዘነበ